RJD থেকে বহিষ্কৃত, ভোটমুখী বিহারে খেলা ঘুরিয়ে দিলেন তেজ প্রতাপ!

ওয়েব ডেস্ক: বিধানসভা নির্বাচনের (Bihar Assembly Elections) আগেই প্রকাশ্যে এসেছিল যাদব পরিবারের অন্দরের কোন্দল। বড় ছেলে তেজ প্রতাপ যাদবকে (Tej Pratap Yadav) কয়েকমাস আগেই আরজেডি (RJD) থেকে বিতাড়িত করেছিলেন লালু প্রসাদ যাদব (Lalu Prasad Yadav)। তারপর থেকেই জল্পনা চলছিল যে, তেজ প্রতাপ আলাদা রাজনৈতিক দল নিয়ে ভোটের ময়দানে নামবেন বাবা, মা, ভাইয়ের বিরুদ্ধে। আর সেটাই সত্যি হল শুক্রবার। নির্বাচনের আগে বিহারের রাজনৈতিক পটভূমিতে বড় চমক দিয়ে নিজের নতুন দলের নাম ঘোষণা করলেন লালু-পুত্র।

তেজ প্রতাপ যাদব তাঁর নতুন রাজনৈতিক দলের (New Political Party) নাম রেখেছেন ‘জনশক্তি জনতা দল’ (Janshakti Janata Dal)। দলের প্রতীক রাখা হয়েছে ‘কালো বোর্ড’। দলের প্রথম পোস্টারে জায়গা পেয়েছেন মহাত্মা গান্ধী, বিআর আম্বেদকর, রাম মনোহর লোহিয়া, জয়প্রকাশ নারায়ণ এবং কার্পূরি ঠাকুরের ছবি। পোস্টারে স্পষ্ট বার্তা— “সামাজিক ন্যায়, সামাজিক অধিকার এবং পূর্ণ পরিবর্তন।”

আরও পড়ুন: দশমীতে বঙ্গ BJP-র তুরুপের তাস মোহন ভাগবত! কী হতে চলেছে?

এক্স হ্যান্ডেলে একটি পোস্ট করে নিজের নয়া রাজনৈতিক দলের নাম ঘোষণা করেন তেজ প্রতাপ। সেই পোস্টে তিনি লিখেছেন, “আমরা বিহারের সর্বাঙ্গীন উন্নয়নে নিজেদের নিমজ্জিত করলাম। আমাদের লক্ষ্য হল বিহারে একটি পূর্ণ পরিবর্তন ঘটানো এবং গোড়া থেকে একটি নতুন ব্যবস্থা গড়ে তোলা। বিহারের উন্নতির জন্য দীর্ঘ লড়াই লড়তে আমরা প্রস্তুত।”

हमलोग बिहार के संपूर्ण विकास के लिए पूर्ण रूप से समर्पित और तत्पर हैं। हमारा मकसद बिहार में संपूर्ण बदलाव कर एक नई व्यवस्था का नव निर्माण करना है।

हमलोग बिहार के संपूर्ण विकास के लिए लंबी लड़ाई लड़ने को तैयार हैं।#tejpratapyadav #janshaktijantadal #biharelection pic.twitter.com/GxsQHw0WqQ

— Tej Pratap Yadav (@TejYadav14) September 25, 2025

উল্লেখ্য, চলতি বছরের ২৫ মে আরজেডি সুপ্রিমো লালু প্রসাদ যাদব তেজ প্রতাপকে ছয় বছরের জন্য দল থেকে বহিষ্কার করেছিলেন। অভিযোগ ছিল, সোশ্যাল মিডিয়ায় এক মহিলাকে নিয়ে সম্পর্কের স্বীকারোক্তি করেছিলেন তেজ প্রতাপ, যা দলের ছবিকে ক্ষুণ্ণ করে। যদিও পরে তিনি দাবি করেন, তাঁর অ্যাকাউন্ট হ্যাক হয়েছিল। তবুও লালুপ্রসাদ তাঁর দায়িত্বজ্ঞানহীন আচরণের কারণে তাঁকে দল থেকে বহিষ্কার করেন। এরপর জুলাই মাসে তেজ প্রতাপ ঘোষণা করেছিলেন যে আসন্ন বিহার বিধানসভা নির্বাচনে তিনি বৈশালীর মহুয়া আসন থেকে প্রার্থী হবেন। তবে কোন দলের টিকিটে তিনি ভোটে লড়বেন, তা পরিষ্কার হল ঘোষণার দু’মাস পর।